b'\n_START_ARTICLE_\nOperacija Konji\xc4\x8dev skok\n_START_PARAGRAPH_\nOperacija Konji\xc4\x8dev skok (nem\xc5\xa1ko Operation R\xc3\xb6sselsprung); tudi desant na Drvar, Skok \xc5\xa1ahovskega konja) je bila nem\xc5\xa1ko vodena voja\xc5\xa1ka operacija oz. ofenziva (sodelovale so tudi oboro\xc5\xbeene sile NDH) med drugo svetovno vojno.\n_START_SECTION_\nUvod\n_START_PARAGRAPH_\nZaradi predhodnih neuspelih ofenziv (bitka na Neretvi, bitka na Sutjeski) in neuspelih atentatov na Tita se je OKW (Oberkommando der Wehrmacht) odlo\xc4\x8dil za novo operacijo, katere glavni namen ni bil uni\xc4\x8diti partizanskih enot, temve\xc4\x8d zajeti in/ali uni\xc4\x8diti Vrhovni \xc5\xa1tab NOV in POJ s Titom na \xc4\x8delu (lo\xc4\x8diti glavo od telesa). S tem bi razbili osrednjo vodstvo NOB v Jugoslaviji in bi tako pridobili strate\xc5\xa1ko prednost, ki bi omogo\xc4\x8dila dokon\xc4\x8dno uni\xc4\x8denje NOV in POJ.\n_START_SECTION_\nIzvedba\n_START_PARAGRAPH_\nOperacija se je pri\xc4\x8dela 24. maja 1944 z letalskim bombardiranjem mesta. Temu je sledil prvi val jadralnih letal. Mnogi partizani so prvi\xc4\x8d videli taka letala in so bili prepri\xc4\x8dani, da so to sestreljena letala. \xc5\xa0ele potem, ko so iz letal za\xc4\x8deli juri\xc5\xa1ati Nemci, so spoznali svojo zmoto in zavladala je panika. Prvemu valu je sledilo ponovno letalsko bombardiranje in nato nov val jadralnih letal, ki so jim sledili padalci._NEWLINE_Civilisti in partizani, ki so bili v mestu, so bili sprva presene\xc4\x8deni in so v paniki be\xc5\xbeali iz mesta, toda kmalu so se organizirali in napadli nem\xc5\xa1ke sile, ki so se morale za\xc4\x8deti braniti. _NEWLINE_Nemci so kmalu ugotovili, da Tita ni v mestu, ampak je v bli\xc5\xbenji pe\xc4\x8dini, kjer je bival v baraki. Posku\xc5\xa1ali so prodreti do nje, a so jih zavrnili partizani, ki so nato izvajali protinapade na Nemce, ki so kmalu dr\xc5\xbeali v svojih rokah le pokopali\xc5\xa1\xc4\x8de. No\xc4\x8d so pre\xc5\xbeiveli tam ob nenehnih napadih sve\xc5\xbeih partizanskih enot, ki so prihajale na pomo\xc4\x8d. Naslednji dan jih je dosegla pomo\xc4\x8d v obliki izvidni\xc5\xa1ke enote, ki je prisilila partizane k umiku.\n_START_SECTION_\nUspehi\n_START_PARAGRAPH_\nGledano voja\xc5\xa1ko je bila operacija skoraj popoln polom, saj ni dosegla pri\xc4\x8dakovanih ciljev, kljub temu, da so imele desantne enote skoraj 80\xc2\xa0% izgube. Edina vidna uspeha sta bila zajetje Titove uniforme in d\xc5\xbeipa ter zajetje Randolpha Churchilla (ki pa jim je kmalu zatem pobegnil). Vrhovni \xc5\xa1tab NOVJ so z letalom evakuirali v Italijo in se je nato z ladjo vrnil na otok Vis .'